PATVIRTINTA

Rokiškio rajono savivaldybės tarybos

2024 m. sausio 25 d. sprendimu Nr. TS-

**ROKIŠKIO RAJONO SAVIVALDYBĖS PSICHOAKTYVIŲ MEDŽIAGŲ VARTOJIMO BEI NUSIKALSTAMŲ VEIKŲ PREVENCIJOS IR KONTROLĖS ĮGYVENDINIMO**

**2024–2027 METŲ PROGRAMA**

**I SKYRIUS**

**BENDROSIOS NUOSTATOS**

1. Rokiškio rajono savivaldybės (toliau – Savivaldybė) psichoaktyvių medžiagų vartojimo bei nusikalstamų veikų prevencijos ir kontrolės įgyvendinimo 2024–2027 metų programa (toliau – Programa) parengta vadovaujantis Saugios savivaldybės koncepcija, patvirtinta Lietuvos Respublikos Vyriausybės 2011 m. vasario 17 d. nutarimu Nr. 184 „Dėl Saugios savivaldybės koncepcijos patvirtinimo“, Lietuvos Respublikos narkotikų, tabako ir alkoholio prevencijos tarpinstituciniu veiklos planu, patvirtintu Lietuvos Respublikos vyriausybės 2015 metų vasario 25 d. nutarimu Nr. 217 „Dėl Lietuvos Respublikos narkotikų, tabako ir alkoholio prevencijos tarpinstitucinio veiklos plano patvirtinimo“ ir Viešojo saugumo stiprinimo ir plėtros programa, patvirtinta Lietuvos Respublikos Seimo 2023 m. birželio 22 d. nutarimu Nr. XIV-2088 „Dėl Viešojo saugumo stiprinimo ir plėtros programos patvirtinimo“.

2. Programoje numatytomis priemonėmis siekiama nustatyti tikslus ir uždavinius, kurie padėtų mažinti narkotikų, tabako ir alkoholio paklausą, pasiūlą bei žalą asmeniui ir bendruomenei ir didinti nusikaltimų ir kitų teisės pažeidimų prevencijos veiksmingumą.

3. Programoje vartojamos sąvokos:

3.1. **prevencija** – visuomenės, ypač vaikų ir jaunimo, švietimas aiškinant narkotikų, tabako ir alkoholio žalą asmenybei, šeimai ir visuomenei, šių medžiagų vartojimo mažinimo priemonės;

3.2. **tikslinė prevencija** – prevencijos priemonės, taikomos socialinės rizikos šeimoms, socialinės rizikos suaugusiems asmenims, socialinės rizikos vaikams, asmenims, laisvės atėmimo vietose vartojantiems narkotikus, tabako gaminius ir alkoholį, bet dar neturintiems priklausomybės požymių, siekiant anksti nustatyti tokius asmenis ir motyvuoti juos nevartoti šių medžiagų, teikti jiems reikiamą švietimo, socialinę ir psichologinę pagalbą, vykdyti ankstyvąją intervenciją;

3.3. **paklausos mažinimas** – kompleksinės ir integruotos narkotikų, tabako ir alkoholio vartojimo prevencijos, ankstyvosios intervencijos, sveikatos priežiūros, reabilitacijos ir reintegracijos priemonės, skatinančios visuomenę nevartoti šių medžiagų, mažinančios tokių medžiagų vartojimą ir su tuo susijusius žalingus padarinius;

3.4. **pasiūlos mažinimas** – kompleksinės valstybinio reguliavimo priemonės (įskaitant ir kontrolės priemones), kuriomis siekiama proporcingai riboti ir kontroliuoti teisėtą narkotinių ir psichotropinių medžiagų, tabako ir alkoholio apyvartą bei mažinti neteisėtą narkotikų, tabako ir alkoholio apyvartą;

3.5. **NTAKD** – Narkotikų, tabako ir alkoholio kontrolės departamentas.

**II SKYRIUS**

**ESAMOS SITUACIJOS ANALIZĖ**

4. Alkoholis **–** labiausiai paplitusi psichoaktyvioji medžiaga. Lietuvos sveikatos 2014–2025 metų strategijoje, patvirtintoje Lietuvos Respublikos Seimo 2014 m. birželio 26 d. nutarimu Nr. XII-964 „Dėl Lietuvos sveikatos 2014–2025 metų strategijos patvirtinimo“, akcentuojama, kad alkoholio suvartojimas Europos regione yra didžiausias pasaulio mastu ir labai skiriasi atskirose regiono šalyse – nuo 0,5 l iki 21,0 l žmogui per metus. 2022 m. šalyje nustatyta daugiau nei 19 tūkst. psichikos ir elgesio sutrikimų dėl alkoholio vartojimo, o nuo atsitiktinio apsinuodijimo alkoholiu mirė 158 asmenys. Pernai alkoholio suvartojome 0,9 litro mažiau nei ankstesniais metais. 2022 m. vienam 15 metų ir vyresniam šalies gyventojui teko 11,2 litro suvartoto absoliutaus (100 proc.) alkoholio.

4.1. Rokiškio rajono savivaldybėje licencijų verstis mažmenine prekyba alkoholiniais gėrimais išdavimas vykdomas griežtai laikantis Lietuvos Respublikos įstatymų, Lietuvos Respublikos Vyriausybės nutarimų reikalavimų.

2021 m. išduotos 4 naujos licencijos verstis mažmenine prekyba alkoholiniais gėrimais, 1 licencija verstis mažmenine prekyba alkoholiniais gėrimais patikslinta, 1 licencija verstis mažmenine prekyba alkoholiniais gėrimais panaikinta; išduotos 6 vienkartinės licencijos verstis mažmenine prekyba alumi, alaus mišiniais su nealkoholiniais gėrimais ir natūralios fermentacijos sidru, kurių tūrinė etilo alkoholio koncentracija neviršija 7,5 procentų, masiniuose renginiuose ir mugėse; išduotos 2 licencijos verstis mažmenine prekyba tabako gaminiais, 38 licencijos verstis mažmenine prekyba su tabako gaminiais susijusiais gaminiais, 1 licencija verstis mažmenine prekyba tabako gaminiais patikslinta.

2022 m. išduotos 7 naujos licencijos verstis mažmenine prekyba alkoholiniais gėrimais, panaikintos 5 licencijos verstis mažmenine prekyba alkoholiniais gėrimais; išduota 1 vienkartinė licencija verstis mažmenine prekyba natūralios fermentacijos alkoholiniais gėrimais, kurių tūrinė etilo alkoholio koncentracija neviršija 7,5 procentų, masiniuose renginiuose ir mugėse, 6 vienkartinės licencijos verstis mažmenine prekyba alumi, alaus mišiniais su nealkoholiniais gėrimais ir natūralios fermentacijos sidru, kurių tūrinė etilo alkoholio koncentracija neviršija 7,5 procentų, masiniuose renginiuose ir mugėse; išduotos 3 licencijos verstis mažmenine prekyba tabako gaminiais, 1 licencija verstis mažmenine prekyba su tabako gaminiais susijusiais gaminiais, panaikintos 2 licencijos verstis mažmenine prekyba tabako gaminiais.

2023 m. išduotos 5 naujos licencijos verstis mažmenine prekyba alkoholiniais gėrimais, 5 licencijos verstis mažmenine prekyba alkoholiniais gėrimais panaikintos; išduotos 3 vienkartinės licencijos verstis mažmenine prekyba natūralios fermentacijos alkoholiniais gėrimais, kurių tūrinė etilo alkoholio koncentracija neviršija 7,5 procentų, masiniuose renginiuose ir mugėse, 8 vienkartinės licencijos verstis mažmenine prekyba alumi, alaus mišiniais su nealkoholiniais gėrimais ir natūralios fermentacijos sidru, kurių tūrinė etilo alkoholio koncentracija neviršija 7,5 procentų, masiniuose renginiuose ir mugėse; išduotos 4 licencijos verstis mažmenine prekyba tabako gaminiais, 3 licencijos verstis mažmenine prekyba su tabako gaminiais susijusiais gaminiais, patikslinta 1 licencija verstis mažmenine prekyba tabako gaminiais, panaikintos 4 licencijos verstis mažmenine prekyba tabako gaminiais.

4.2. Per 2023 metų 11 mėnesių Rokiškio rajono savivaldybėje registruotos 317 nusikalstamos veikos, iš kurių 16 padarytos nepilnamečių, 106 neblaivių asmenų, 0 apsvaigusių nuo narkotinių medžiagų.

4.3. Saugaus eismo srityje Rokiškio rajone eismo įvykiuose žuvo: 2023 m. – 2, 2022 m. – 2, 2021 m. – 0 asmenų. Eismo įvykių, kuriuose buvo sutrikdyta žmogaus sveikata, skaičius: 2023 m. – 17 (sužeista 23 asmenų, iš jų 2 įvyko dėl neblaivių vairuotojų kaltės), 2022 m. – 23 (sužeista 26 asmenų, 2 iš jų įvyko dėl neblaivių vairuotojų kaltės), 2021 m. – 20 (sužeista 24 asmenys, 1 iš jų įvyko dėl neblaivių vairuotojų kaltės).

4.4. Rokiškio rajone dėl smurto artimoje aplinkoje registruota: 2023 m. 11 mėnesių – 64 atvejis, 2022 m. – 65 atvejai, 2021 m. – 56 atvejis. Daugiau nei 50 proc. nusikalstamos veikos atvejai įvykdyti asmenų, apsvaigusių alkoholiu ar narkotinėmis medžiagomis.

4.5. Alkoholinių gėrimų nupirkimas ar kitoks perdavimas jaunesniems negu dvidešimt metų asmenims Rokiškio rajone per 2023 metų 11 mėn. – 5 atvejai, alkoholinių gėrimų vartojimas ar turėjimas, kai tai daro jaunesni negu dvidešimt metų asmenys – 18 atvejų.

4.6. Nusikalstamų veikų skaičius, kurių padarymu įtariami ar kaltinami nepilnamečiai: 2023 metų 11 mėn. – 16 atvejai, 2022 m. – 11 atvejų, 2021 m. – 4 atvejai.

4.7. Alkoholinių gėrimų gėrimas viešosiose Rokiškio rajono savivaldybės vietose arba neblaivaus asmens pasirodymas viešosiose vietose per 2023 metų 11 mėn. – 111 atvejų.

5. Lietuvoje rūkančiųjų skaičius mažėja, tačiau didėja elektroninių cigarečių ir naujoviškų bedūmių tabako produktų vartojimas. Narkotikų, tabako ir alkoholio kontrolės departamento duomenimis, 2022 m. nuo su rūkymu susijusių piktybinių navikų mirė 1 445 žmonės, arba 67 žmonėmis mažiau nei 2021 m. Dauguma (78 proc.) nuo šių piktybinių navikų mirusių asmenų buvo vyrai. Statistikos duomenimis 2022 m. 100 tūkst. gyventojų teko 51 mirusysis nuo su rūkymu susijusių piktybinių navikų (miesto gyventojų – 46,3, kaimo gyventojų – 61,2).

Narkotikų, tabako ir alkoholio kontrolės departamentas pateikė Lietuvos moksleivių gyvensenos ir sveikatos tyrimą, kuriame buvo nerimą keliantys skaičiai: tarp 5–9 klasių moksleivių elektroninių cigarečių vartojimas 2018–2022 m. padidėjo nuo 17,9 iki 22 proc. (skaičiuojant rūkiusius per paskutinius 30 dienų). |

6. 2023 m. 11 mėn. policija užregistravo 18 nusikalstamų veikų, susijusių su neteisėtu disponavimu narkotinėmis medžiagomis (pagal BK 259–268 straipsnius). Pastebimas nedidelis užregistruojamų nusikalstamų veikų, susijusių su disponavimu narkotinėmis medžiagomis, didėjimas. 2022 m., palyginti su 2021 m., policijos užregistruotų nusikalstamų veikų, susijusių su disponavimu narkotinėmis medžiagomis, didėjo 27,3 proc.

Rokiškio rajone per 2023 m. nustatyti narkotinių, psichotropinių ar kitų psichiką veikiančių medžiagų vartojimas be gydytojo paskyrimo – 8 atvejai.

7. Narkotinių ir psichotropinių medžiagų, tabako ir alkoholio medžiagų vartojimo analizės rezultatai rodo, kad prevenciją ypač svarbu vykdyti ne tik tarp rajono gyventojų, bet ir tarp jaunų žmonių. Siekiant įgyvendinti psichotropinių medžiagų vartojimo prevencijos ir kontrolės priemones, būtina stiprinti teisėsaugos, sveikatos priežiūros, švietimo, socialinės apsaugos, kontrolės ir kitų institucijų glaudesnį tarpusavio bendradarbiavimą, bendrauti su visuomene, nevyriausybinėmis organizacijomis, ugdyti visuomenės nepakantumą neteisėtam psichotropinių medžiagų platinimui ir vartojimui, nepilnamečių rūkymui ir alkoholio vartojimui.

**III SKYRIUS**

**PROGRAMOS TIKSLAI IR UŽDAVINIAI. PROGRAMOS ĮGYVENDINIMO VERTINIMO KRITERIJAI**

8. Programos tikslas – spręsti Savivaldybės gyventojų su narkotinių ir psichotropinių medžiagų, tabako ir alkoholio vartojimu susijusias sveikatos, teisių užtikrinimo, švietimo, socialines ir kitas problemas.

9. Programos prioritetai:

9.1. paklausos mažinimas (priklausomybės ligų prevencija), ankstyvoji intervencija, gydymo, psichologinės ir socialinės reabilitacijos priemonių taikymas, pagalba priklausomiems asmenims sėkmingai grįžti ir integruotis į visuomenę;

9.2. pasiūlos mažinimas, siekiant valdyti teisėtų ir riboti neteisėtų psichoaktyviųjų medžiagų fizinį bei ekonominį prieinamumą;

9.3. Rokiškio rajono savivaldybės institucijų ir įstaigų, asociacijų, verslo subjektų, pilietinės visuomenės bendradarbiavimo ir koordinavimo psichotropinių medžiagų vartojimo kontrolės ir prevencijos srityse stiprinimas.

10. Programos uždaviniai:

10.1. didinti visuomenės supratimą apie sveikos gyvensenos naudą;

10.2. užtikrinti Priemonių plano kompleksiškumą, siekti, kad Priemonių plane būtų numatyta kuo daugiau problemų sprendimo būdų ir taikomų prevencinių priemonių susijusių su vaikų ir jaunimo narkotinių ir psichotropinių medžiagų, tabako ir alkoholio vartojimu (Priemonių planas pridedamas);

10.3. plėsti nevyriausybinių organizacijų vaidmenį ir didinti gyventojų ir gyvenamųjų vietovių bendruomenių kompetencijas dalyvauti narkotikų, tabako ir alkoholio prevencijos veikloje, skatinti jų aktyvumą ir savanorystę;

10.4. aktyviau naudoti Savivaldybei suteiktomis teisėmis riboti alkoholio ir tabako prieinamumą;

10.5. skatinti visuomenę netoleruoti teisės pažeidimų, susijusių su neteisėta tabako ir alkoholio prekyba.

**IV SKYRIUS**

**LAUKIAMI REZULTATAI**

11. Programos efektyvumas vertinamas pagal šiuos kriterijus:

11.1. įgyvendintų priemonių veiksmingumą;

11.2. dalyvavusių asmenų skaičių;

11.3. kiti rodikliai (pažeidimų, įvykdytų kontrolės priemonių skaičius).

**V SKYRIUS**

**BAIGIAMOSIOS NUOSTATOS**

12. Programos įgyvendinimą organizuoja ir koordinuoja Rokiškio rajono savivaldybės psichoaktyvių medžiagų vartojimo bei nusikalstamų veikų prevencijos ir kontrolės komisija ir Savivaldybės administracija.

13. Programos įgyvendinimo priemonių plano (Programos priedas) vykdytojai:

13.1. ASPĮ – Savivaldybės asmens sveikatos priežiūros įstaigos;

13.2. BST – Savivaldybės bendruomenės sveikatos taryba;

13.3. ŠSS – Savivaldybės administracijos Švietimo, ir sporto skyrius;

13.4. Panevėžio AVPK Rokiškio RPK – Panevėžio apskrities vyriausiojo policijos komisariato Rokiškio rajono policijos komisariatas;

13.5. RJC – VŠĮ Rokiškio jaunimo centras;

13.6. NVO – Savivaldybės nevyriausybinės organizacijos;

13.7. PSC – viešoji įstaiga Rokiškio psichikos sveikatos centras;

13.8. SA – Savivaldybės administracija;

13.9. SPSS – Savivaldybės administracijos socialinės paramos ir sveikatos skyrius;

13.10. SPC –Rokiškio socialinių paslaugų centras;

13.11. BUM – Savivaldybės bendrojo ugdymo mokyklos;

13.12. VSB – Rokiškio rajono savivaldybės visuomenės sveikatos biuras;

13.13. VVTAĮT– Panevėžio apskrities vaiko teisių apsaugos skyrius Rokiškio rajone;

13.14. VGK – Rokiškio rajono savivaldybės administracijos vaiko gerovės komisija.

14. Savivaldybės institucijos ir įstaigos, vykdančios Programos įgyvendinimo priemones, kiekvienais metais iki sausio 20 dienos pateikia Savivaldybės administracijai informaciją apie Programos įgyvendinimo priemonių vykdymą.

15. Programos priemonių įgyvendinimas finansuojamas iš Savivaldybės biudžeto asignavimų ir kitų finansavimo šaltinių.

\_\_\_\_\_\_\_\_\_\_\_\_\_\_\_\_\_\_